32003D0886
L 332/53
JURNALUL OFÍCIAL AL UNIUNII EUROPENE
DECIZIA COMISIEI
din 10 decembrie 2003
de stabilire a criteriilor privind informațiile care trebuie comunicate în conformitate cu Directiva 64/432/CEE a Consiliului
[notificată cu numărul C(2003) 4606]
(Text cu relevanță pentru SEE)
(2003/886/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 64/432/CEE a Consiliului din 26 iunie 1964 privind problemele de sănătate animală care apar în schimburile intracomunitare de bovine și porcine (1), modificată ultima dată de Regulamentul (CE) nr. 1226/2002 al Comisiei (2), în special articolul 8 alineatul 2,
întrucât:
(1)
Directiva 64/432/CEE prevede că statele membre trebuie să comunice Comisiei informații detaliate despre cazurile de boli enumerate în anexa E (I) și despre orice altă boală care face obiectul garanțiilor suplimentare prevăzute de legislația comunitară pe teritoriul Comunității.
(2)
Decizia 2002/677/CE a Comisiei din 22 august 2002 (3), modificată ultima dată de Decizia 2003/394/CE (4), stabilește dispoziții comune aplicabile rapoartelor privind programele de eradicare și supraveghere a bolilor animalelor, cofinanțate de Comunitate.
(3)
Comisia poate utiliza informațiile comunicate de statele membre pentru a declara că turmele de bovine din unele state membre și regiuni ale statelor membre sunt indemne de tuberculoză, bruceloză și leucoză bovină enzootică sau pentru a suspenda sau revoca acest statut, în conformitate cu dispozițiile din Decizia 2003/467/CE a Comisiei (5).
(4)
În ceea ce privește rinotraheita infecțioasă bovină, Comisia poate utiliza informațiile comunicate de statele membre pentru a acorda sau retrage garanțiile suplimentare unor state membre sau regiuni ale statelor membre care sunt indemne de această boală, în conformitate cu Decizia 93/42/CEE a Comisiei (6), sau care au aplicat un program obligatoriu în conformitate cu dispozițiile din Directiva 64/432/CEE.
(5)
În ceea ce privește infecția cu Brucella suis și gastroenterita contagioasă, Comisia poate utiliza informațiile comunicate de statele membre pentru a acorda sau retrage garanțiile suplimentare unor state membre sau regiuni ale statelor membre care au aplicat un program obligatoriu sau care sunt indemne de aceste boli, în conformitate cu articolele 9 și 10 din Directiva 64/432/CEE.
(6)
Criteriile referitoare la informațiile pe care statele membre trebuie să le furnizeze în ceea ce privește boala lui Aujeszky sunt stabilite de Decizia 2001/618/CE a Comisiei (7), în special la anexa IV.
(7)
Pentru a permite Comisiei să facă o evaluare corectă a stării de sănătate a animalelor, trebuie, de asemenea, prin stabilirea anumitor derogări, să se armonizeze prezentarea informațiilor comunicate de statele membre pentru celelalte boli enumerate în Directiva 64/432/CEE, ca de exemplu rabia, febra aftoasă, peripneumonia contagioasă bovină, boala veziculoasă a porcului, pesta porcină clasică, pesta porcină africană, infecția cu Brucella suis, gastroenterita contagioasă și antraxul, atunci când aceste boli pot afecta animalele din speciile bovină și porcină.
(8)
Trebuie deci uniformizate criteriile referitoare la informațiile pe care statele membre trebuie să le furnizeze în legătură cu aceste boli.
(9)
Măsurile prevăzute de prezenta decizie sunt conforme cu avizul Comitetului permanent pentru rețeaua alimentară și sănătatea animală,
ADOPTĂ PREZENTA DECIZIE:
Articolul 1
În cazul în care la articolele 4 și 5 din Decizia 2002/677/CE nu apar dispoziții contrare, informațiile comunicate de statele membre Comisiei, în conformitate cu articolul 8 din Directiva 64/432/CEE privind bolile enumerate în anexa E la această directivă, cu excepția bolii lui Aujeszky, vor fi bazate pe criterii uniforme stabilite în anexele I-VII la această decizie.
Articolul 2
Prezenta decizie se aplică pentru prima dată informațiilor care trebuie să parvină Comisiei înainte de 31 mai 2004, pentru anul 2003.
Articolul 3
Prezenta decizie se adresează statelor membre.
Adoptată la Bruxelles, 10 decembrie 2003.